Τις παραιτήσεις των μελών της διοίκησης της ΕΡΤ ζήτησε η ηγεσία του υπουργείου Ψηφιακής Πολιτικής, μετά και τη χθεσινή ξαφνική συνεδρίαση της Πολιτικής Γραμματείας του ΣΥΡΙΖΑ με θέμα την... ΕΡΤ.

Ο υφυπουργός Ψηφιακής Πολιτικής Λευτέρης Κρέτσος ζήτησε τις παραιτήσεις του διευθύνοντος συμβούλου Bασίλη Κωστόπουλου και του αναπληρωτή διευθύνοντος συμβούλου Γιώργου Θαλασσινού.

Ας σημειωθεί ότι το πρωί, σε συνέντευξή του στον τηλεοπτικό σταθμό Open, ο υπουργός ΨΗΠΤΕ Νίκος Παππάς είχε πει, «υπάρχει ένας θόρυβος που είναι αναντίστοιχος της προσπάθειας που γίνεται και πρέπει να ληφθούν τα μέτρα για να υπερβούμε την κατάσταση».

Σύντομα το Υπουργείο θα προκηρύξει τις δύο θέσεις ώστε να βρει τους αντικαταστάτες τους.

Τσακώνονταν μεταξύ τους

Οι δυο τους, εδώ και καιρό, είχαν έντονη αντιπαράθεση μεταξύ τους. Σύμφωνα με πηγές του υπουργείου η απόφαση να ζητηθούν οι παραιτήσεις τους ελήφθη καθώς «τα δύο κορυφαία στελέχη δεν ήταν σε θέση να συνεργαστούν αρμονικά».

Χθες ο Βασίλης Κωστόπουλος, σε δηλώσεις του είχε αναφερθεί στον προβληματικό τρόπο λειτουργίας της ΕΡΤ λόγω των ανθρώπων που επέλεξε η κυβέρνηση ΣΥΡΙΖΑ – ΑΝΕΛ να τοποθετήσει σε κρίσιμα διοικητικά πόστα.

Η εικόνα λειτουργίας της δημόσιας ραδιοτηλεόρασης όπως την περιέγραψε ο κ. Κωστόπουλος κατά την εισαγωγική του τοποθέτηση στην επιτροπή Θεσμών και Διαφάνειας είναι εμπόλεμης ζώνης όπου διοικητικά στελέχη, διευθυντές και συνδικαλιστές έχουν χωριστεί σε δύο στρατόπεδα - παραδιοίκησης και αλληλοκαταγγέλλονται. Το μόνο κοινό στοιχείο των αρνητικών πρωταγωνιστών είναι πως έχουν διοριστεί από την παρούσα κυβέρνηση.

Σημειώνεται ότι η δημόσια αντιπαράθεση για τη λειτουργία της ΕΡΤ είναι πολύ έντονη ενώ δεν έλειψαν και τα πυρά από τον ΣΥΡΙΖΑ για τις επιλογές της διοίκησης.

Χρηστίδης για ΕΡΤ: «Οι φυλές παραεξουσίας των ΣΥΡΙΖΑΝΕΛ αλληλοεξοντώνονται»

Mε αιχμηρό τρόπο σχολίασε τις εξελίξεις στην ΕΡΤ ο εκπρόσωπος Τύπου του Κινήματος Αλλαγής, Παύλος Χρηστίδης. «Οι διάφορες φυλές της εξουσίας και της παραεξουσίας των ΣΥΡΙΖΑΝΕΛ αλληλοεξοντώνονται γύρω από την ΕΡΤ. Το τελικό θύμα όμως, είναι η δημόσια τηλεόραση, την οποία εμείς θέλουμε ισχυρή και ανεξάρτητη», δήλωσε ο κ. Χρηστίδης.

Φίλης: «Η ΕΡΤ κυβερνάται από παραδιοίκηση και ιδιοτελή συμφέροντα»

Χαρακτηριστικό είναι ότι ο Νίκος Φίλης είχε βάλλει κατά της ΕΡΤ σημειώνοντας ότι κυβερνάται από παραδιοίκηση και ιδιοτελή συμφέροντα. «Ορισμένες κυβερνητικές επιλογές, κατά τη γνώμη μου, δημιουργούν ζητήματα.

Όταν ένας υπουργός λειτουργεί για χρόνια στον τομέα ευθύνης του, δημιουργώντας λανθασμένη εντύπωση για το τι είναι αριστερό και τι είναι δημοκρατικό, δεν είναι προσωπική επιλογή, είναι κυβερνητική επιλογή. Δεν θέλω να μασάω τα λόγια μου. Η εικόνα της ΕΡΤ θυμίζει όλο και πιο πολύ την ΕΡΤ πριν το 'μαύρο'.

Η ΕΡΤ δεν λειτουργεί όπως είναι αναγκαίο για μια δημόσια τηλεόραση. Η ΕΡΤ είναι ένα κανάλι που έχει παραδιοίκηση. Κυβερνάται από το παλιό συντεχνιακό καθεστώς, ένα καθεστώς ιδιοτελών συμφερόντων. Πολιτικά αυτό που παράγεται, δεν είναι ποιοτικό προϊόν.

Ούτε προσφέρει απροκατάληπτη και σε βάθος ενημέρωση. Το ότι τα ιδιωτικά κανάλια είναι χειρότερα κατά κανόνα, δεν δίνει άλλοθι στην ΕΡΤ για να τα συναγωνίζεται στην έλλειψη ποιότητας. Αναγνωρίζω ότι ήταν δύσκολο να αλλάξει το τοπίο της ιδιωτικής τηλεόρασης. Θα μπορούσαν να γίνουν πράγματα, αλλά ήταν δύσκολο. Στον τομέα της δημόσιας ραδιοτηλεόρασης η ευθύνη της κυβέρνησης είναι αποκλειστική», είχε πει.

ΠΟΕΣΥ και ΕΣΗΕΑ: Συμφωνίες κάτω από το τραπέζι, περιθωριοποίηση δημοσιογράφων

ΠΟΕΣΥ και ΕΣΗΕΑ κατήγγειλαν τη διοίκηση της ΕΡΤ για εξοστρακισμούς ικανών, συμφωνίες κάτω από το τραπέζι και περιθωριοποίηση των δημοσιογράφων.

«Η ΕΡΤ στα νύχια 2 ακατάλληλων 80χρονων...»

Πάντως, την τραγική κατάσταση στην ΕΡΤ είχε περιγράψει πριν λίγο καιρό με ανοιχτή επιστολή του προς τον υπουργό Ψηφιακής Πολιτικής Νίκο Παππά ο Εντεταλμένος Σύμβουλος Προγράμματος, Σπύρος Κρίμπαλης.

Μεταξύ άλλων, ο εντεταλμένος σύμβουλος προγράμματος της ΕΡΤ, του οποίου η θητεία έχει λήξει, έκανε λόγο για «στρατηγική ήττα» της ΕΡΤ και κατηγορούσε ευθέως τον υπουργό Ν. Παππά: «Μια ήττα που οφείλεται στο δικό σας στρατηγικό σχέδιο» αναφέρει και τον εγκαλεί για συναλλαγή με την ΠΟΣΠΕΡΤ.

Ο Σπύρος Κρίμπαλης έκανε λόγο για «μια αλαζονική, μικρόψυχη και αστοιχείωτη διοίκηση μαζί με μια άκρως επιθετική παραδιοίκηση υπό τον κ. Παναγιώτη Καλφαγιάννη», οι οποίοι όπως έγραφε «λειτουργούν σαν ενιαίο σύστημα εξουσίας που θυμίζει περισσότερο εμπόλεμη φατρία παρά ορθολογική εταιρική δομή. Βασικό δόγμα της φατρίας ''όποιος δεν είναι μαζί μας είναι εναντίον μας και άρα πρέπει να εξοντωθεί με κάθε τρόπο''. Στόχος της η εκμετάλλευση της δημόσιας ραδιοτηλεόρασης ως μέσο εξυπηρέτησης ποικίλων ιδιοτελών και συντεχνιακών συμφερόντων, σε βάρος της ποιότητας, της αξιοπιστίας και της ανταποδοτικότητας του προγράμματος».

Σημείωνε δε ότι «από την τοποθέτηση του κ. Κωστόπουλου πέρσι τον Ιούλιο έως σήμερα αυτό το σύστημα εξουσίας έχει εξαπολύσει έναν ανελέητο πόλεμο «ανακατάληψης» της ΕΡΤ εξοστρακίζοντας σταδιακά όλα τα έμπειρα και ικανά στελέχη με μοναδικό κριτήριο αν ανήκουν στην σφαίρα επιρροής της φατρίας ή όχι».

Επικαλούμενος δημόσιες καταγγελίες δύο άλλων κορυφαίων στελεχών της ΕΡΤ, ο κ. Κρίμπαλης έκανε λόγο για εκκωφαντική απουσία επιχειρησιακού σχεδίου, ραγδαία απαξίωση του προγράμματος, γενικευμένη αναξιοκρατία, καθεστώς αδιαφάνειας και μη λογοδοσίας, αλλά και «άνευ όρων παράδοση στον ''λούμπεν πελατειακό συνδικαλισμό'' και την επιστροφή στο πιο σκοτεινό παρελθόν της ΕΡΤ ''έτσι όπως το ονειρευτήκαμε στους χειρότερους εφιάλτες μας''».

Αναφερόμενος στην επιτροπή προγράμματος υπό τον κ. Μπιρσίμ και μετά υπό τον κ. Σιούλα, ο κ. Κρίμπαλης είχε καταγγείλλει ότι μπλόκαραν τις ανανεώσεις αξιόλογων εκπομπών για να προωθήσουν ρουσφέτια. «Χαρακτηριστικό της ασυδοσίας και της κραυγαλέας έλλειψης σχεδιασμού είναι ότι το φετινό budget του προγράμματος εξαντλήθηκε στη μέση της χρονιάς, δηλαδή τον περασμένο Μάιο!», συμπληρώνει.

Είχε καταγγείλλει ακόμη ότι οι εσωτερικές παραγωγές της ΕΡΤ καρκινοβατούν και ότι οι μεικτές παραγωγές είναι μονόδρομος.

Ακόμη, υποστήριζε ότι μόνο οι εκλεκτοί της «φατρίας» παίρνουν εκπομπές ενώ κάνει απίστευτες καταγγελίες και ως προς την επιλογή στελεχών. «Η θέση του διευθυντή προγράμματος καλύφθηκε από μια υποψήφια χωρίς καμία προϋπηρεσία σε θέση ευθύνης και με σαφώς λιγότερα προσόντα έναντι άλλων υποψηφίων. Παράλληλα οι ικανότατοι προϊστάμενοι των πιο νευραλγικών τμημάτων του προγράμματος αντικαταστάθηκαν από άπειρους ή και ανίδεους υποψήφιους με μοναδικό κριτήριο το Ποσπερτόμετρο -το όργανο που μετράει πόσο κοντά βρίσκεσαι στην ΠΟΣΠΕΡΤ», υποστηρίζει.

Καταλήγοντας, ο κ. Κρίμπαλης υποστήριζε ότι όλα αυτά οδηγούν στην πλήρη απαξίωση της ΕΡΤ και κατηγορεί τον Νίκο Παππά ότι προτίμησε την πεπατημένη «του παλαιοκομματικού και παλαιοσυνδικαλιστικού παρελθόντος», και τον εγκαλεί για την τοποθέτηση του Χρήστου Λεοντή (πρόεδρος της ΕΡΤ) και του Βασίλη Κωστόπουλου (διευθύνων σύμβουλος).«Τοποθετήσατε ως επικεφαλής δύο 80χρονους ''μαθητευόμενους μάγους'' ενώ στην ουσία παραδώσατε τα κλειδιά στον πεινασμένο για εξουσία κ. Καλφαγιάννη.

Ως αντάλλαγμα εξασφαλίσατε απόλυτη ελευθερία κινήσεων στον κ. Ταλαμάγκα και μέσω αυτού πλήρη έλεγχο στον τομέα της ενημέρωσης. Κερδίσατε επιπλέον την αμέριστη συμπαράσταση της ΠΟΣΠΕΡΤ στον επικοινωνιακό χαρτοπόλεμο κατά του κ. Μητσοτάκη. Κάποιοι λένε ότι δώσατε πάρα πολλά και πήρατε πολύ λίγα. Όπως και να έχει τέτοιου είδους συναλλαγές δεν έχουν καμία σχέση με το ήθος της αριστεράς, την δημοκρατική νομιμότητα και την υπεράσπιση του δημόσιου συμφέροντος. Παραδώσατε την ΕΡΤ στη «λαίλαπα Καλφαγιάννη» κατά τρόπο που δεν έχει ιστορικό προηγούμενο. Η μεγάλη ευκαιρία της ΕΡΤ μοιάζει πια με εφιάλτη», σημειώνει.